b"\n_START_ARTICLE_\nAssemblea Regional Siciliana\n_START_SECTION_\nHist\xc3\xb2ria\n_START_PARAGRAPH_\nEl Parlament Sicili\xc3\xa0, considerat un dels m\xc3\xa9s antics del m\xc3\xb3n comen\xc3\xa7\xc3\xa0 la seva activitat el 1130 a Palerm, al Palazzo dei Normanni. La primera sessi\xc3\xb3, que era itinerant, fou convocada per Roger I de Sic\xc3\xadlia el 1097 a Mazara del Vallo. Per\xc3\xb2 el primer parlament normand no era deliberatiu, nom\xc3\xa9s tenia funcions consultives i de confirmar l'autoritat del sobir\xc3\xa0, especialment en tributs, economia i guerra. Els diputats eren principalment els nobles m\xc3\xa9s poderosos. El primer canvi radical es produ\xc3\xad amb l'emperador Frederic II, qui hi permet l'acc\xc3\xa9s parcial a la societat civil. _NEWLINE_Despr\xc3\xa9s d'un per\xc3\xadode en segon pla durant la dinastia angevina, el parlament esdev\xc3\xa9 el fulcre fonamental de l'organitzaci\xc3\xb3 dels Vespres Sicilianes. El 3 d'abril de 1282, durant la sublevaci\xc3\xb3, el Parlament adopt\xc3\xa0 la bandera roja i groga amb la trinacla, que esdevindr\xc3\xa0 la bandera de Sic\xc3\xadlia. Sota el regnat de Frederic III de Sic\xc3\xadlia el 1297, l'Assemblea va refor\xc3\xa7ar el seu propi rol central. Aleshores era composta per senyors feudals, s\xc3\xadndics de la ciutat, barons i comtes, i era convocat i presidit pel rei. Tenia les funcions d'elegir el rei i de garantir el correcte desenvolupament de la just\xc3\xadcia ordin\xc3\xa0ria exercitada pels justiciers, jutges, notaris i altres oficials reials. _NEWLINE_El 1410 el Parlament Sicili\xc3\xa0 amb seu al Palazzo Corvaja de Taormina, davant la reina Blanca I de Navarra, va protagonitzar l'elecci\xc3\xb3 de la successi\xc3\xb3 del rei de Sic\xc3\xadlia Mart\xc3\xad II. Amb els successius reis aragonesos Sic\xc3\xadlia va veure minvada la seva autonomia, ja que era governada per un virrei. Amb Carles V el 1532 fou convocat a Palerm novament un Parlamento, que es continu\xc3\xa0 reunint sota Felip II, i conserv\xc3\xa0 certa rellev\xc3\xa0ncia._NEWLINE_Amb els Borbons Sic\xc3\xadlia fou governada des de N\xc3\xa0pols i la funci\xc3\xb3 del parlament es va veure redu\xc3\xafda notablement fins a la revoluci\xc3\xb3 de 1848. El 25 de mar\xc3\xa7 de 1848 es va reunir a Palerm el Parlament General de Sic\xc3\xadlia, amb un govern revolucionari format pel president Ruggero Settino i els seus ministres. Per\xc3\xb2 pel decret de Gaeta de 28 de febrer de 1849 Ferran II de les Dues Sic\xc3\xadlies va tornar a prendre el control de Sic\xc3\xadlia, i el va dissoldre._NEWLINE_Despr\xc3\xa9s de la Segona Guerra Mundial, per tal d'apaivagar les reivindicacions independentistes sicilianes, li fou concedit un r\xc3\xa8gim auton\xc3\xb2mic especial el 25 de maig de 1947, conegut com a Assemblea Regional Siciliana."